Det var ikke en simpel it-fejl, der var skyld i, at tusindvis af borgere i Aalborg lørdag formiddag stod uden strøm. Det oplyser Netselskabet N1. Død på stedet Det var derimod en særdeles uheldig svane, som fløj direkte ind i en højspændingsledning med 60.000 Volt og dermed forårsagede strømafbrydelsen. Svanen var fløjet ind over anlægget på en transformatorstation i Ådalen i Aalborg. Sammenstødet med højspændingsledningen betød, at der skete en kortslutning. - Svanen mistede livet og var fuldstændig flænset op. Det var et meget makabert syn, som teknikeren ude på stedet mødte, lyder det fra Netselsskabet N1's presseansvarlige, Frederik G. Schmidt. Han fortæller videre, at ledningerne er så tykke, at fugle normalvis ikke har problemer med at se dem. Teknikeren måtte efter episoden lave en manuel genkobling af systemet. Knap 40.000 borgere var uden strøm i 35 minutter. Aalborg Forsyning har oplyst deres forbrugerne om, at varmeforsyningen vil være afbrudt eller ustabil frem til klokken 16 som følge af strømafbrydelsen.

Opsummering:
En fjer blev til knap 40.000 strømafbrydelser. Borgere i Aalborg var uden strøm i 35 minutter.